S PRIMORSKIH PLANJAV TRIGLAVU POZDRAV
Jubilejni 40. spominski pohod Zveze združenj borcev za vrednote narodno osvobodilne borbe, Zveze veteranov vojne za Slovenijo, Zveze slovenskih častnikov in Zveze policijskih veteranskih društev Sever  na Triglav vabi, da se spomnimo začetkov sodelovanja na pohodih.
Članice in člani Društva veteranov Sever Severne Primorske so se organizirano spominskega pohoda na Triglav prvič udeležili leta 2000 in sicer prvo leto po ustanovitvi društva, pred tem pa so se pohoda že udeleževali posamezni pohodniki individualno in v organizaciji pohoda Združenja Sever. Pohodniki so z doživljanjem spominskega pohoda , njegovim pomenom in izročilom seznanjali članstvo, tako da se je pohoda vsako leto udeležilo več pohodnikov, pohodi pa so potekali z različnih izhodišč (Zadnjica, Vrata, Kot, Krma, Pokljuka).
Pohodniki društva so na pohodih srečevali vse več pohodnikov, ki so se na spominski pohod odpravili iz raznih krajev domovine, zato je tudi med našimi pohodniki zorela misel, da bi se na spominski pohod odpravili iz domačega kraja oz. okolja. Ker zgledi vlečejo, je ob jubilejnem 30. spominskem pohodu na Triglav misel dozorela in društvo je poleg utečenega tradicionalnega pohoda iz ene od dolin pod očakom, organiziralo spominski pohod na Triglav od Pomnika braniteljem slovenske zemlje na Cerju, ki po pomenu pomnika in kraju simbolizira izročilo spominskega pohoda. Pohod s Cerja, ki so se mu leta 2019 na začetku poti prvič pridružili tudi pohodniki Policijskega veteranskega društva za Primorsko in Notranjsko, ki svoj pohod začnejo nekaj dni pred tem v Kopru,  je postal tradicionalen in v okviru letošnjega jubilejnega spominskega pohoda poteka neprekinjeno že dvanajstič zapored. 
Pohodniki s Cerja so na prvem pohodu na poti z obiski na sedežih lokalnih skupnosti oz. občinah, skozi katere vodi pot pohoda in pri stanovskih kolegih, sporočilo spominskega pohoda prenesli izven veteranskih organizacij, obiski so ostali tradicionalni, predstavniki lokalnih skupnosti pa se od tretjega pohoda dalje udeležujejo začetka pohoda na Cerju ter se v nadaljevanju tudi pridružijo pohodnikom na delu poti. 
Društvo veteranov Sever Severne Primorske je z namenom priznanja pomena spominskega pohoda ustanovilo spominski znak, ki se podeljuje pohodnikom za opravljene pohode, prav tako pa društvo v sodelovanju s Filatelističnim društvom iz Nove Gorice s filatelističnimi izdajami in razstavami s sporočilom spominskega pohoda seznanja širšo javnost.   
Spominskih pohodov se je v organizaciji našega društva v vseh letih udeležilo več kot 50 pohodnic in pohodnikov, tako članov društva kot ostalih udeležencev iz domovine in tudi iz zamejstva. Vsem pohodnikom, ki zaradi številčnosti v tem zapisu niso poimensko navedeni,  gre v prvi vrsti zahvala za ohranjanje izročila spominskega pohoda. Posebna zahvala pa gre Ivanu Ambrožiču, pobudniku in organizatorju pohodov, Stjepanu (Štefu) Domjanu, ki je leto pred prvim spominskim pohodom s Cerja samostojno prehodil in usmeril pot pohoda in Vinku Črniču, ki od vsega začetka varno vodi pohodnike na pohodih iz dolin pod očakom prav tako pa gre posebna zahvala tudi vsem članicam in članom ter prijateljem društva kakor tudi pravnim osebam, ki na kakršenkoli način pomagajo pri izvedbi pohodov.  
S spominskimi pohodi in pristopom na Triglav, ki je prvovrsten narodni simbol, članice in člani društva ohranjajo spomin na upor proti okupatorju v času druge svetovne vojne in na osamosvojitev naše domovine, pohodi in prireditev pa so tudi simbol domoljubja in povezanosti med generacijami veteranov, ki jih bodo društvo in pohodniki pod sloganom »S Primorskih planjav Triglavu pozdrav« tradicionalno nadaljevali tudi v prihodnje. 

